TMI ครึ่งปีแรกกำไรพุ่ง 81%
ธีระมงคลอุตสาหกรรมประกาศผลประกอบการช่วง6เดือนแรกปี 2553 มีรายได้รวมเพิ่มขึ้น 16.15%
16 ส.ค. 2553

ธีระมงคลอุตสาหกรรมประกาศผลประกอบการช่วง6เดือนแรกปี 2553 มีรายได้รวมเพิ่มขึ้น 16.15%
นายธีระชัย ประสิทธิ์รัตนพร  กรรมการผู้จัดการ บริษัท ธีระมงคล อุตสาหกรรม  (TMI) เปิดเผยว่า ผลประกอบการช่วง 6 เดือนแรกปี 2553 บริษัทมีรายได้รวม 161.38 ล้านบาท เพิ่มขึ้น 22.44  ล้านบาท หรือเพิ่มขึ้น 16.15 %  จากช่วงเดียวกันปีก่อนที่มีรายได้รวม 138.94 ล้านบาท  
ทั้งนี้ส่งผลให้บริษัทมีกำไรสุทธิ 12.80 ล้านบาท เพิ่มขึ้น 5.74 ล้านบาท หรือเพิ่มขึ้น 81.30 % จากครึ่งปีแรก 2552 ที่มีกำไรสุทธิ 7.06 ล้านบาท ขณะที่อัตรากำไรสุทธิต่อหุ้นของบริษัทอยู่ที่ 0.05 บาทต่อหุ้น จากช่วงเดียวกันปีก่อนที่มี 0.03 บาทต่อหุ้น ซึ่งสาเหตุที่ทำให้บริษัทมีรายได้ และกำไรสุทธิในช่วงครึ่งปีแรกที่มีการเติบโตมากขึ้น เนื่องจาก การที่บริษัทได้เข้าจดทะเบียนในตลาดหลักทรัพย์เอ็มเอไอ (mai) ทำให้บริษัทได้รับความน่าเชื่อถือและเป็นที่รู้จักมากขึ้น ส่งผลให้มีลูกค้าเข้ามาซื้อสินค้ากับทางบริษัทมากขึ้น 
สำหรับผลประกอบการปี2553 บริษัทมั่นใจว่าจะมีการเติบโตเป็นไปตามเป้าหมายที่วางไว้ที่จะเพิ่มขึ้น 17-20% จากปี2552 ที่มีรายได้รวม 299.31 ล้าบาท มีกำไรสุทธิ 23.62 ล้านบาท เนื่องจากในช่วงครึ่งปีหลังบริษัทจะเน้นทำการตลาดเชิงรุกมากขึ้น โดยเน้นเจาะกลุ่มลูกค้าให้ครอบคลุมมากขึ้น เช่น ร้านค้าส่ง ร้านค้าในแต่ละจังหวัด ร้านค้าในกรุงเทพปริมณฑลในการหาลูกค้าใหม่ ๆ มากขึ้น โดยจะมีการกระจายตัวแทนจำหน่ายสินค้า     (ดีเลอร์) เพิ่มขึ้น โดยเฉพาะในพื้นที่ยังขาดอยู่คือภาคตะวันออก เพื่อทำให้บริษัทมีสินค้าจำหน่ายครอบคลุมพื้นที่ทั่วประเทศ 
นอกจากนี้บริษัทได้มีการปรับกลยุทธ์ทางการตลาด ในการหันมาเพิ่มช่องทางการจำหน่ายผ่าน โมเดิร์นเทรด และเจาะตลาดลูกค้าโครงการมากขึ้น โดยจะเน้นการขายสินค้าที่มีอัตรากำไรขั้นต้น (มาร์จิ้น) สูง อันเป็นผลจากการที่บริษัทได้พัฒนาขึ้นมาเอง เช่น รีโมทสวิทซ์ และ Click-set และบริษัทมีแผนที่จะนำสินค้าไปขายในต่างประเทศ คือ อินโดนีเซีย และกลุ่มประเทศเอเซียใต้มากขึ้นด้วย ปัจจุบันบริษัทมีกำลังการผลิตรวม 3.5 แสนชิ้นต่อเดือน